KIRJALLINEN KYSYMYS P-0726/01

esittäjä(t): Juan Naranjo Escobar (PPE-DE) komissiolle

(6. maaliskuuta 2001)

Aihe: Yleistyvät siirtolaisvirrat Euroopassa

Siirtolaisuus on ongelma, jonka olemassaolon jo lähes kaikki Euroopan unionin jäsenvaltioiden hallitukset tunnistavat. Selvänä merkkinä tästä ilmiöstä ovat ne 910 kurdia, jotka vajaa viikko sitten saapuivat laivalla Ranskan Rivieralle, sadat Espanjan etelärannikolta viime päivinä löydetyt siirtolaiset ja ne siirtolaiset, jotka aluksessaan Belgian edustalla ajoivat kyseisen maan hallituksen välittömään kriisiin.

Koska on tarpeellista laatia Euroopan siirtolaisvirtoja koskevat yleismaailmalliset periaatteet, mihin toimenpiteisiin komissio aikoo ryhtyä tässä asiassa seuraavassa Eurooppa-neuvoston kokouksessa Tukholmassa 23.24. maaliskuuta? Kuinka komissio suhtautuu tehtyjen tutkimusten valossa turvapaikkasääntöjen mahdolliseen yhdenmukaistamiseen jäsenvaltioissa? Mihin toimenpiteisiin komissio aikoo ryhtyä Tukholman huippukokouksessa mafiaverkostojen koko Euroopassa harjoittaman ihmiskaupan vastustamiseksi?

António Vitorinon komission puolesta antama vastaus

(10. huhtikuuta 2001)

Komissio uskoo, että laittomaan siirtolaisuuteen liittyvien kysymysten käsittelemiseksi on laadittava toimintalinjoja unionin tasolla EY:n perustamissopimuksen 63 artiklan 3 kohdan b alakohdan (entinen 73 k artikla) perusteella. Vaikka sitovia yhteisön sääntöjä ei ole vielä annettu, jäsenvaltioiden on noudatettava Schengenin säännöstön vaatimuuksia siltä osin kuin niitä sovelletaan kussakin jäsenvaltiossa. Komissio pitää kuitenkin tärkeänä, että unionin tasolla aletaan toteuttaa uusia toimenpiteitä. Näin ollen joulukuussa 2000 komissio antoi tiedonannon ihmiskaupan torjumisesta ja lasten seksuaalisen hyväksikäytön ja lapsipornografian torjumisesta(1). Tiedonanto sisältää ehdotuksen neuvoston puitepäätökseksi ihmiskaupan torjumisesta. Tämän lisäksi komissio esittää neuvostolle ja parlamentille tiedonannon laittoman maahanmuuton torjumisesta yhteisössä. Tiedonannossa on tarkoitus luonnostella tarvittavia toimenpiteitä ja yhteistyön muotoja.

Tukholmassa 23. ja 24. maaliskuuta 2001 kokoontunut Eurooppa-neuvosto pani tyytyväisenä merkille, että Lissabonin strategian toteuttamisessa Euroopan talous- ja sosiaalikysymysten kehittämiseksi oli edistytty, ja sopi toiminnan uusista painopistealueista. Yksi strategiassa mainituista keinoista on sallia taloudellisista syistä tulevien maahanmuuttajien maahanpääsy sellaisen työvoiman puutteen tyydyttämiseksi, johon nykyinen työvoima ei pysty vastaamaan ainakaan lyhyellä aikavälillä. Tämä vastaa komission

ehdotuksia kehittää yhteinen maahanmuuttopolitiikka. Aihetta käsitellään tarkemmin komission tiedonannossa yhteisön maahanmuuttopolitiikasta(2). Tämä tiedonanto esitettiin samaan aikaan kuin toinen tiedonanto, jossa ehdotettiin erilaisia vaihtoehtoja yhteiselle turvapaikkapolitiikalle ja yhtäläistä asemaa turvapaikanhakijoille, tavoitteena pitkällä aikavälillä yhteinen eurooppalainen turvapaikkamenettely(3). Komissio on käynnistänyt näillä tiedonannoilla keskustelun siitä, kuinka yhteistä politiikkaa olisi kehitettävä näiltä osin niin kuin Tampereella lokakuussa 1999 pidetyssä Eurooppa-neuvoston kokouksessa sovittiin.

Komissio haluaa muistuttaa, että se on pyrkinyt edistämään turvapaikkaoikeutta koskevien sääntöjen yhdenmukaistamista jäsenvaltioiden välillä lyhyellä aikavälillä esittämällä EY:n perustamissopimuksen, Tampereella lokakuussa 1999 kokoontuneen Eurooppa-neuvoston päätelmien ja vapauteen, turvallisuuteen ja oikeuteen perustuvan alueen toteutumisen seuraamista koskevan tulostaulun mukaisesti säädösehdotuksia mm. Eurodacista (Eurodac-järjestelmän perustamisesta sormenjälkien vertailua varten, asetus annettiin joulukuussa 2000)(4), Euroopan pakolaisrahaston perustamisesta (päätös tehtiin syyskuussa 2000)(5), tilapäisen suojelun antamisesta tilanteissa, joissa jäsenvaltioiden alueelle tulee suuri määrä siirtymään joutuneita henkilöitä (ehdotus direktiiviksi tehtiin 24. toukokuuta 2000)(6) ja pakolaisaseman myöntämistä tai peruuttamista koskevissa menettelyissä jäsenvaltioissa sovellettavista vähimmäisvaatimuksista (ehdotus direktiiviksi tehtiin 20. syyskuuta 2000)(7). Komissio esittää vuoden 2001 aikana säädösehdotuksia mm. turvapaikanhakijoiden vastaanottoedellytyksistä, turvapaikkahakemuksen käsittelystä vastaavan valtion määrittämisestä (jatkona Dublinin yleissopimukselle), pakolaisaseman tunnustamista ja sisältöä koskevien sääntöjen lähentämisestä sekä toissijaisesta suojelusta, jonka avulla tällaista suojelua tarvitsevalle henkilölle myönnetään asianmukainen asema.

(1) KOM(2000) 854 lopullinen.

(2) KOM(2000) 757.

(3) KOM(2000) 755.

(4) EYVL L 316, 15.12.2000.

(5) EYVL L 252, 6.10.2000.

(6) EYVL C 311 E, 31.10.2000.

(7) KOM(2000) 578 lopullinen.